Адыгэбзэм и гупсэхэр
ХьэтIохъущокъуэ Къазий и цIэр зезыхьэ Адыгэбзэ Хасэм илъэс зыбжанэ хъуауэ иригъэкIуэкI «Адыгэбзэм и гупсэхэр» пшыхьыр Налшык къалэ дэт Къэрал концерт гъэлъэгъуапIэм щызэхэтащ.
ЕгъэджакIуэхэм я махуэм траухуа пшыхьым кърихьэлIат КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм и лэжьакIуэ КIэкIэ Iэминат, композитор цIэрыIуэ, усакIуэ ХьэIупэ ДжэбрэIил, Дунейпсо Адыгэ Хасэм и тхьэмадэ Сэхъурокъуэ Хьэутий, абы и къуэдзэ Щоджэн Iэми- нат, Къэбэрдей Адыгэ Хасэм и къудамэу щIыналъэм щыIэхэм я лIыкIуэ- хэр, жылагъуэ лэжьакIуэхэр, адыгэбзэмрэ литературэмкIэ егъэджакIуэхэр, нэгъуэщIхэри.
— Фызыпэрыт IэнатIэр махуэ къэс вгъэзащIэ къалэн мыхъуу, фи гум, фи псэм щыщ Iыхьэ цIыкIу зыхэфлъхьэ лэжьыгъэу зэрыщытыр нэрылъагъу ящI зыIэрывгъэхьэ ехъулIэныгъэхэм, фи Iуэху зехьэкIэ екIум, — жиIащ япэу псалъэ зрата КIэкIэ Iэминат. — Фи IэщIагъэм фызэрыхуэпэжыр, фи къару фемыблэжу щIэблэ гъэсэныгъэм, егъэджэныгъэм хуэфщI хэлъхьэныгъэр республикэм и унафэщIхэм гулъытэншэ ящIыркъым. Зи цIэр фIыкIэ Iун щIэблэ гъэса куэд къыфщIэхъуэу, ехъулIэныгъэхэр фиIэу илъэс куэдкIэ узыншэу фылэжьэну сынывохъуэхъу!
КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм къыбгъэ- дэкI щIыхь тхылъхэмкIэ Iэминат игъэлъэпIащ адыгэбзэмрэ литературэмрэ егъэджыным илъэс куэд щIауэ телажьэхэу Iуэхъу Аллэ (Тэрч къалэ дэт 1-нэ лицей), МахуэлI Жаннэ (Къамылыкъуэ дэт курыт еджапIэ), ФочыщIэ Ритэ (Налшык къалэ дэт 32-нэ курыт еджапIэ) сымэ.
АдэкIэ утыкум кърагъэблэгъа Сэхъурокъуэ Хьэутий пэшым щIэсхэм ехъуэхъуа нэужь адыгэбзэр хъумэ-ным икIи зегъэужьыным я къару емыблэжу зэрытелажьэм папщIэ ДАХ-м къыбгъэдэкI ЩIыхь тхылъхэр яритащ егъэджакIуэхэу Къэзанш Ни-нэ (Налшык къалэ дэт 20-нэ курыт еджапIэ), Къардэн Хуэмей (Нарткъалэ дэт 2-нэ курыт еджапIэ), Шэрджэс Расьят (КъШР-м хыхьэ Хьэбэз щIыналъэм Арэшыкъуэ Рафаэль и цIэр зэрихьэу дэт курыт еджапIэ).
КъыкIэлъыкIуэу Адыгэбзэ Хасэм къыбгъэдэкI ЩIыхь тхылъхэмкIэ ягъэпэжащ анэдэлъхубзэр егъэджыным, адыгэбзэм и IэфIагъыр зыхегъэщIэным, ди лъэпкъ литературэм и беягъым щыгъэгъуэзэным, адыгэ хабзэм тету гъэса хъуным гуащIафIэу телажьэхэм ящыщхэр. Хасэм и тхьэмадэ Табыщ Мурат игъэгушхуащ: Щоджэн Риммэ (Шэджэм къалэм дэт 2-нэ курыт еджапIэ), Хьэщпакъ Светланэ (Бахъсэн къалэм дэт 6-нэ курыт еджапIэ), ГъукIэпщокъуэ Iэсият (Джэрмэншык къуажэм дэт курыт еджапIэ), Мэшыкъуэ Любовь (Арщыдан къуажэм дэт 1-нэ курыт еджапIэ), Тэркъан Наталье (Астемырей къуажэм дэт курыт еджапIэ), Пщыхъуэж ФатIимэ (Нарткъалэ дэт 6-нэ курыт еджапIэ), Чэрты Сюзаннэ (Дыгулыбгъуей къуажэм дэт 8-нэ курыт еджапIэ), ДыщэкI Марие (Лашынкъей къуажэм Къуэныкъуей Назир и цIэр зэрихьэу дэт 1-нэ курыт еджапIэ), Жумай ФатIимэ (КъШР-м хыхьэ Хьэбэз къуажэм Хъупсырокъуэ Екатеринэ и цIэр зэрихьэу дэт 1-нэ курыт еджапIэ), Бей Жансурэт (Дзэлыкъуэкъуажэ дэт 1-нэ курыт еджапIэ); Тхьэкъуахъуэ Фозэ (Кыщпэк къуажэм КIуэкIуэ Валерий и цIэр зэрихьэу дэт курыт еджапIэ), Нартокъуэ Беслъэн (Къулъкъужын Ищхъэрэ къуажэм дэт 3-нэ курыт еджапIэм и унафэщI) сымэ.
ГуфIэгъуэ пшыхьыр ягъэдахэ къудей мыхъуу, гукъинэж ящIыным егугъуащ ди адыгэ уэрэджыIакIуэхэу, джэгуакIуэхэу Тхьэгъэлэдж Светланэ, Хьэкъул Оксанэ, ДыщэкI Артур, Бэч Азэмэт, Беслъэней Ренатэ, Иуан БетIал, Къуэдзокъуэ Ислъам, КIэхумахуэ ФатIимэ, Тхьэщыгъуей Жаннэ, «Бзэрабзэ» уэрэджыIакIуэ гупыр.
ХЬЭРЭДУРЭ Аллэ.
